b'\n_START_ARTICLE_\nGiovanni Paisiello\n_START_SECTION_\nBiografija\n_START_PARAGRAPH_\nD\xc5\xbeovanis Paizielas gim\xc4\x97 1741\xc2\xa0m. gegu\xc5\xbe\xc4\x97s 9 d. Rokaforcatos miestelyje netoli Taranto. Pirmuosius muzikos mokslus i\xc5\xa1\xc4\x97jo pas \xc5\xa1ventik\xc4\x85 Don Carlo Presta Tarante. 1754\xc2\xa0m. jis su t\xc4\x97vais persikraust\xc4\x97 \xc4\xaf Neapol\xc4\xaf ir \xc4\xafstojo \xc4\xaf St. Onofrio konsevatorij\xc4\x85, kur d\xc4\x97st\xc4\x97 Francesco Durante. Konservatorijoje D\xc5\xbeovanis praleido 9 metus. Mok\xc4\x97si kurti ba\xc5\xbenytin\xc4\x97s muzikos \xc5\xbeanrais: psalmes, motetus, oratorijas. Keletas jo ankstyv\xc5\xb3j\xc5\xb3 k\xc5\xabrini\xc5\xb3 buvo s\xc4\x97kmingi ir jis patrauk\xc4\x97 didiko Giuseppe Carafa d\xc4\x97mes\xc4\xaf, kuris paskyr\xc4\x97 j\xc4\xaf vadovauti operos trupei. Paizielas gavo pirmuosius u\xc5\xbesakymus sukurti operas Bolonijoje, po to\xc2\xa0\xe2\x80\x93 Modenoje. Paizielas greitai tapo \xc5\xbeymiu kompozitoriumi. 1767\xe2\x80\x931768\xc2\xa0m. trys jo operos buvo pastatytos Neapolio karali\xc5\xa1kajame San Carlo teatre, kas rodo publikos palankum\xc4\x85 Paizielo muzikai. Paizielas prarado \xc5\xa1\xc4\xaf palankum\xc4\x85 tikriausiai d\xc4\x97l painios vedyb\xc5\xb3 istorijos su na\xc5\xa1le Cecilia Pallini. Kompozitorius band\xc4\x97 atsisakyti pa\xc5\xbeado j\xc4\x85 vesti ir, na\xc5\xa1lei pasiskundus, buvo \xc4\xafkalintas. Vedybos gal\xc5\xb3 gale \xc4\xafvyko 1768\xc2\xa0m. rugs\xc4\x97jo 15 d., ta\xc4\x8diau kitas Paizielo k\xc5\xabrinys karali\xc5\xa1kajam dvarui buvo u\xc5\xbesakytas tik 1774\xc2\xa0m._NEWLINE_1776\xc2\xa0m. j\xc4\xaf dirbti dvaro kapelmeisteriu ir muzikos mokytoju pakviet\xc4\x97 Rusijos imperator\xc4\x97 Jekaterina II. Paizielas atvyko \xc4\xaf Sankt Peterburg\xc4\x85 ir s\xc4\x97kmingai dirbo Rusijoje 8 metus, sukurdamas garsiausiais jo k\xc5\xabriniais \xc4\xafvardijamas operas \xe2\x80\x9eTarnait\xc4\x97\xc2\xa0\xe2\x80\x93 ponia\xe2\x80\x9c (La serva padrona) ir \xe2\x80\x9eSevilijos kirp\xc4\x97jas\xe2\x80\x9c (Il barbiere di Siviglia). Pastar\xc4\x85j\xc4\x85\xc2\xa0\xe2\x80\x93 pagal Bomar\xc5\xa1\xc4\x97 populiari\xc4\x85 komedij\xc4\x85. Opera \xe2\x80\x9eIl Mondo Della Luna\xe2\x80\x9c tapo Did\xc5\xbeiojo teatro Sankt Peterburge atidarymo pastatymu. I\xc5\xa1 Sankt Peterburgo Paizielas susira\xc5\xa1in\xc4\x97jo su karaliaus Ferdinando IV-ojo dvaru, siunt\xc4\x97 k\xc5\xabrinius ir susitar\xc4\x97 d\xc4\x97l naujo posto Neapolyje. Pasiteisin\xc4\x99s prasta \xc5\xbemonos sveikata Paizielas gavo leidim\xc4\x85 palikti Rusij\xc4\x85._NEWLINE_1784\xc2\xa0m. Paizielas gr\xc4\xaf\xc5\xbeo \xc4\xaf Italij\xc4\x85. Pakeliui buvo apsistoj\xc4\x99s Vienoje, kur ra\xc5\xa1\xc4\x97 muzik\xc4\x85 imperatoriui Juozapui II. Neapolyje jis buvo paskirtas karaliaus Ferdinando IV dvaro oficialiu kompozitoriumi. Nuo 1787\xc2\xa0m. da\xc5\xbeniau prad\xc4\x97jo kurti sakralin\xc4\x99 muzik\xc4\x85. 1799\xc2\xa0m. Neapol\xc4\xaf u\xc5\xbe\xc4\x97m\xc4\x97 pranc\xc5\xabz\xc5\xb3 revoliucin\xc4\x97s armijos paj\xc4\x97gos. Paizielas buvo paskirtas naujos \xc4\xafkurtos respublikos nacionalin\xc4\x97s kapelos vadovu, bet labai neilgam. Ferdinando IV paj\xc4\x97gos atsi\xc4\x97m\xc4\x97 miest\xc4\x85 ir Paizielas kelerius metus i\xc5\xa1buvo be darbo. 1801\xc2\xa0m. jis buvo reabilituotas d\xc4\x97l dalyvavimo revoliucionieri\xc5\xb3 jud\xc4\x97jime. 1802\xc2\xa0m. prad\xc5\xbeioje j\xc4\xaf dirbti \xc4\xaf Pary\xc5\xbei\xc5\xb3 pakviet\xc4\x97 tuometinis Pranc\xc5\xabzijos pirmasis konsulas Napoleonas. Pranc\xc5\xabzijoje Paizielas buvo vertinamas labai palankiai, ta\xc4\x8diau d\xc4\x97l \xc5\xbemonos prastos sveikatos gr\xc4\xaf\xc5\xbeo \xc4\xaf Neapol\xc4\xaf po dviej\xc5\xb3 su puse met\xc5\xb3. Paizielas prie\xc5\xa1 i\xc5\xa1vykdamas k\xc5\xabr\xc4\x97 muzik\xc4\x85 Napoleono vainikavimo imperatoriumi proga. Vienintel\xc4\x97 Pary\xc5\xbeiaus periodo opera \xe2\x80\x9eNina\xe2\x80\x9c buvo nes\xc4\x97kminga._NEWLINE_1806\xc2\xa0m. Paiziel\xc4\x85 dvaro kompozitoriaus ir kapelmeisterio poste patvirtino naujasis Neapolio vietininkas Juozapas Bonapartas, 1808\xc2\xa0m.\xc2\xa0\xe2\x80\x93 Joachimas Miuratas. Napoleonas 1806 m. suteik\xc4\x97 naryst\xc4\x99 Garb\xc4\x97s Legiono ordine. 1808 m. jis buvo \xc4\xaftrauktas \xc4\xaf naujai \xc4\xafsteigt\xc4\x85 karali\xc5\xa1k\xc4\x85j\xc4\xaf Abiej\xc5\xb3 Sicilij\xc5\xb3 ordin\xc4\x85 (\xc4\xafgijo teis\xc4\x99 vadintis kavalieriumi). Miest\xc4\x85 1815\xc2\xa0m. pabaigoje per\xc4\x97mus Burbonams Paizielas v\xc4\x97l liko be darbo ir pajam\xc5\xb3, nors Burbonai i\xc5\xa1kart amnestavo visus, susijusius su Napoleono vald\xc5\xbeia. Paizielo \xc5\xbemona mir\xc4\x97 1815\xc2\xa0m., pats kompozitorius\xc2\xa0\xe2\x80\x93 1816\xc2\xa0m. bir\xc5\xbeelio 5 d. Neapolyje. Jis buvo vienu \xc4\xaftakingiausi\xc5\xb3 XVIII a. antros pus\xc4\x97s kompozitori\xc5\xb3. Jo k\xc5\xabryb\xc4\x85 padar\xc4\x97 \xc4\xaftakos Mocartui ir D\xc5\xbeoakinui Rosiniui. Viso Paizielas suk\xc5\xabr\xc4\x97 daugiau nei 100 oper\xc5\xb3. Taip pat k\xc5\xabr\xc4\x97 simfonijas, komi\xc5\xa1kas kantatas, koncertus klavyrui,, muzik\xc4\x85 stygini\xc5\xb3 kvartetui. \xe2\x80\x9eSevilijos kirp\xc4\x97jas\xe2\x80\x9c buvo pirmoji s\xc4\x97kminga opera Bomar\xc5\xa1\xc4\x97 komedijos tema ir pagrindine Europoje, kol jos nenukonkuravo to paties pavadinimo 1816 m. sukurta garsioji Rosinio opera.'